Jag: Op die skietbaan met die 6.5 Mauser | Landbou
Ben Fourie het uiteindelik kans gehad om met die 6.5 Portugese Mauser 'n draai op die skietbaan te gaan maak.
Soos voorspel, het dit maar 'n bietjie met die ou oë en ou, oop visier gesukkel toe ek die eerste keer met die 6.5 Portugese Mauser gaan skiet, veral omdat my teiken sommer met die hand geteken was en dit moeilik was om veral die hoogte presies reg te kry.
Vir gereelde jagters en veral diegene wat daarvan hou om 12 mm-groeperings van 'n skietbank af te skiet, sal my eerste groep van drie skote wat 48 mm gemeet het, maar bra treurig klink, veral omdat dit op 50 m geskiet is en nie op 100 m nie. Hierdie groep, wat met Kynoch-volmantelkoeëls van 155 gr geskiet is, was egter vertikaal pragtig in lyn.
Die eerste skoot was die een wat die groep verfomfaai het, want die tweede en derde skoot het slegs 20 mm van mekaar die teiken getref. Die eerste skoot uit 'n skoon en koue loop is dikwels geneig om op 'n ander plek te tref as die daaropvolgende skote.